Miami baptistlikust lastehaiglast sai koju tüdruk, kes on veetnud emaihus teadaolevalt kõige lühemat aega ning on tõenäoliselt esimene inimene, kes 23. rasedusnädalast varem ilmale tulnuna ellu jäänud.  Möödunud aasta  24. oktoobril pisut enne 22. rasedusnädalat (21 nädalat ja 6 päeva) sündinud Amillia Taylor kaalus ilmale tulles vaid 284 grammi.  Ekspertide kinnitusel on nii enneaegse lapse ellujäämine tõeline ime, sest reeglina ei anta praktiliselt mingisugust elulootust lastele, kes sünnivad enne 23. rasedusnädalat ja kaaluvad ilmale tulles vähem kui 400 grammi.  Arstide sõnul oli Amillial küll mõningaid, väga enneaegsetele lastele omaseid  tervisehädasid (hingamisraskused, väike ajuverejooks ning mõningad probleemid seedimisega), ent üldiselt sai tüdruk üllatavalt hästi hakkama.    Kuigi beebi lubati haiglast koju, jälgivad meedikud endiselt vähem  kui 2 kilogrammi kaaluvat last pidevalt, kuna too vajab muuhulgas astmaravi ja lisahapnikku.  23./24. rasedusnädalat peetakse enneaegsete beebide ellujäämise piiriks, kuna enne seda ei ole nende kopsud arenenud isegi sedavõrd, et nende tööd saaks kunstlikult toetada ning alal hoida.  Kuigi enneaegsete laste ellujäämise võimalused on viimasel ajal tänu meditsiini arengule oluliselt tõusnud, ei pea asjatundjad reaalseks, et 23. rasedusnädala piiri suudetakse vähemalt lähimas tulevikus laiemalt  ületada.